Uddelingspolitik for Betaniaforeningen Danmark

Bemærk venligst at redegørelsen udgør en bestanddel af ledelsesberetningen i fondens årsrapport med følgende regnskabsperiode: 2026-2027. Redegørelsen er ikke omfattet af revisionspåtegningen.

Formålsparagraf fra foreningens vedtægter: 
§3 Betaniaforeningens formål er at drive sociale institutioner samt at yde støtte til alle former for socialt arbejde, herunder at yde støtte til menighedsdiakoni og videreuddannelse inden for disse områder.  Det afhænger af bestyrelsens nærmere bestemmelse, hvorledes og i hvilket omfang de nævnte formål skal tilgodeses. Som almindelig retningslinje for bestyrelsens skøn skal gælde, at Betaniaforeningen er grundlagt af Metodistkirken i Danmark, hvorfor formålet stedse skal forvaltes i overensstemmelse med kirkens forskrifter.

Uddelinger
· Alle uddelinger sker under hensyn til fondens formål og kirkelige relation
· Ved socialt arbejde forstås arbejder som mere eller mindre direkte forbedrer livskvalitet og levevilkår for udsatte individer og grupper
· Der kan uddeles både til enkelt personer, grupper, og organisationer
· Bestyrelsen vurderer suverænt, hvilke ansøgninger der tilgodeses
· Uddelinger sker fortrinsvist på baggrund af indsendte ansøgninger


Uddelingsramme
Fonden uddeler primært i små uddelingsportioner, men giver undtagelsesvist større portioner til projekter af anseelig størrelse. 

På en årlig basis uddeler Betaniaforeningen inden for en ramme fastsat af bestyrelsen. 

Uddelinger fra fonden kan ske både som enkeltbeløb eller som kontinuerlig støtte over en periode. Til støtte over en periode udarbejdes der en aftale med bestyrelsen, og det forventes at disse udføres i dialog med denne.

Der tilgodeses både nationale og internationale ansøgninger. 


Rettidig ansøgning
Fonden kan søges to gange årligt; pr. 1. februar og 1. september. Ansøgninger modtaget inden for en indeværende periode vil blive behandlet på det næstkommende halvårlige uddelingsbestyrelsesmøde. 


Ansøgning
Fonden behandler kun skriftlige ansøgninger, udfærdiget på Dansk eller Engelsk sendt til ansoegning@betaniaforeningen.com. En ansøgning skal klart beskrive formål og kapitalbehov, hvilket også fremgår af fondens ansøgningsskema. Der kan vedlægges yderligere bilag og beskrivelser til ansøgningsskemaet. En ansøgning til fonden bør som et minimum indeholde en projektbeskrivelse med forventet resultat, tidsramme, budget og en redegørelse for hvorledes ansøgningen falder inden for fondens formål. Ansøgninger som ikke falder inden for fondens formål vil blive afvist uden meddelelse herom. Betaniaforeningen bestræber sig på at give begrundet afslag til de ansøgninger der vurderes at falde delvist eller helt inden for fondens formål. Ansøgninger der imødekommes vil hurtigst muligt efter behandling modtage besked herom.  

Der er udarbejdet et ansøgningsskema som ansøgere skal benytte. Ansøgninger som ikke benytter skemaet vil kun undtagelsesvist blive behandlet. Ansøgninger skal yderligere indeholde kontaktoplysninger på hvem der søger midler. Hvis ansøger er en institution, forening, gruppe, eller virksomhed skal der fremgå en kontaktperson af ansøgningen. Fonden forbeholder sig retten til at kontakte påtegnede ansøger for at indhente yderligere information, skulle fonden mene at ansøgningen er mangelfuld. 


Tilgodesete ansøgninger
Ved en tilgodeset ansøgning vil fonden hurtigst muligt efter tildeling overføre de uddelte midler til ansøger, eller til anden aftalt modtager. Det kræves at de uddelte midler anvendes inden for den i ansøgningen definerede ramme.

Fonden forbeholder sig retten til at afkræve dokumentation for at bevilligede midler er anvendt som ansøgt. Hvis fondens uddeling anvendes på anden måde eller til andet formål, end hvortil denne er givet, og dette er sket uden forudgående godkendelse fra fonden, kan de uddelte midler kræves tilbagebetalt.
